
Visiot  ja  laadunvalvonta 


Nils  Mustelin 


Silloin  tällöin  kuulee  väitettävän,  että  luonnontieteiden  tuottama  ja  vuosi  vuodelta  kas¬ 
vava  tietomäärä  olisi  omiaan  rajoittamaan  tai  jopa  tukahduttamaan  mielikuvituksen 
lentoa.  Varsinkin  ns.  rajatiedon  edustajat  käyttävät  mielellään  tätä  käsitystä  hyväk¬ 
seen  ja  kuvailevat  usein  tiedemiehiä  jonkinlaisina  taantumuksellisina  ja  ahdasmielisinä 
näpertelijöinä,  joilla  ei  ole  edellytyksiä  tajuta  kokonaisvaltaisia,  kosmisia  visioita. 

Itse  asiassa  mielikuvitus  lähtee  aina  liikkeelle  jonkinlaisista  tiedoista  —  todellisista  tai 
kuvitelluista.  Mitä  enemmän  on  tietoja,  sitä  suurempi  on  tunnetun  ja  tuntemattoman 
välinen  rajapinta  ja  sitä  laajempi  on  luovalle  mielikuvitukselle  avautuva  leikkikenttä. 
Uskallan  jopa  väittää,  että  mielikuvitus  on  aina  ollut  luonnontieteiden  tärkein  kannus¬ 
tin:  useimmat  mullistavat  läpimurrot  ovat  saaneet  alkunsa  yksittäisten  tiedemiesten 
tai  -naisten  rohkeista  ja  ennakkoluulottomista  visioista. 

Vision  luominen  on  kuitenkin  vain  ensimmäinen  askel  kohti  uutta  tietoa.  Jopa  ää¬ 
rimmäisen  kiehtovan  ja  nerokkaan  vision  on  läpäistävä  erittäin  ankara  laadunvalvonta 
ennenkuin  se  voi  kohota  tieteellisen  teorian  asemaan.  Sen  sisäinen  looginen  ristiriidat¬ 
tomuus  on  varmistettava,  sen  yhteensopivuus  tunnettujen  tietojen  kanssa  on  tarkis¬ 
tettava  ja  sen  kyky  selittää  havaintoja  on  armottoman  kriittisesti  verifioitava. 

Pseudotieteissä  tämä  laadunvalvonta  ja  siihen  liittyvä  nöyrä  ja  skeptinen  asenne  on 
täysin  tuntematon  käsite.  Pelkkä  visio  riittää  —  varsinkin  jos  sitä  koristellaan  hienoilla 
mutta  määrittelemättömillä  termeillä  ja  sitten  mahtipontisesti  markkinoidaan  syvään 
viisauteen  perustuvana  uutena  tietona. 

Luovan  mielikuvituksen  ja  ankaran  laadunvalvonnan  jatkuvan  vuorovaikutuksen  ansios¬ 
ta  luonnontieteellinen  maailmankuva  on  tänään  ylivoimaisesti  suurin  ja  kokonaisvaltai¬ 
sin  ihmishengen  tuottama  yhtenäinen  kognitiivinen  järjestelmä.  Kukaan  ei  voi  hallita 
kuin  murto-osan  siitä.  Mutta  uskon,  että  jokainen,  joka  vaivautuu  tutustumaan  edes 
sen  ääriviivoihin,  saa  osakseen  huimaavien  visioiden  lisäksi  myös  eräänlaisen  laatutie¬ 
toisuuden,  joka  tekee  hänet  immuuniksi  pseudotieteiden  halvalle  rihkamalle. 

Pitkällä  tähtäimellä  vaakalaudalla  on  enemmän  kuin  yksittäisten  ihmisten  henkinen 
kypsyys.  Mitä  paremmin  ymmärrämme  maailmankaikkeuden  lakeja  ja  omia  psyykkisiä 
toimintojamme,  sitä  parempia  edellytyksiä  meillä  on  luoda  jälkeläisillemme  ihmisarvoi¬ 
nen  tulevaisuus. 

Mitä  hypnoosi  on  ja  mitä  se  ei  ole 


Pekka  Koponen,  LL 


"One  of  the  nicest  things  about  hypnosis  is  that  in  the  trance  State  you  can 
dare  to  look  at  and  think  and  see  and  feel  things  that  you  wouldn't  dare  in 
the  ordinary  waking  State. " 

-  Milton  H.  Erickson 

Hypnoosia  voidaan  perustellusti  pitää  lähes  kaikkien  nykyisin  vaikuttavien  psy¬ 
koterapeuttisten  menetelmien  kantaisänä.  Myös  somaattisen  lääketieteen  arse¬ 
naaliin  hypnoosi  on  kuulunut  jo  tuhansia,  ellei  kymmeniä  tuhansia  vuosia.  Meille 
suomalaisille  shamanismi  on  tuttu  käsite  —  samantyyppistä  parantamista  harras¬ 
tettiin  kaikkien  vanhojen  korkeakulttuurien  piirissä.  Mun  muassa  kreikkalaisen 
lääketieteen  jumalan  Aesculapiuksen  temppeleissä  sairaat  vaipuivat  parantavaan 
uneen 

Myös  uskonnot  ovat  käyttäneet  hypnoottisia  menetelmiä  muuttuneen  tajunnan¬ 
tilan  (ASC,  altered  State  of  consoiousness)  aikaansaamiseksi.  Itse  käytän  hyp- 
notisoidessani  hengitystekniikkaa,  joka  on  alun  perin  kehitetty  zen-buddhismin 
tarpeita  varten.  Ortodoksisen  jumalanpalveluksen  rentoutunut  ja  harras  tunnel¬ 
ma  sekä  helluntailaisten  herätyskokouksen  nopeasti  toisiaan  seuraavat  vaihtelevat 
tunnereaktiot  ovat  kaikki  tyypillisiä  hypnoottisia  ilmiöitä. 

Viime  maailmansodan  jälkeen,  mutta  erityisesti  1970-luvulta  alkaen  sekä  huippu- 
urheilu  että  liike-elämä  ovat  suuresti  kiinnostuneet  hypnoosista.  Lääketiede  on 
huomattavasti  hitaammin  ja  vastahakoisemmin  omaksunut  hypnoterapian  uu¬ 
simpia  sovellutuksia,  joista  mainittakoon  NLP  eli  neuro-linguistic  programming. 
Myös  suomalaisia  olympiavoittajia  on  valmennettu  hypnoosin  avulla. 

Eläimellistä  magnetismia? 

Niin  sanotulla  magnetismilla  eli  uskolla  magneettien  parantavaan  ja  maagiseen 
voimaan  on  Euroopassa  pitkät  perinteet.  1500-luvulla  Keski-Euroopassa  vaikut¬ 
tanut  lääkäri  Paracelsus  von  Hohenheim  selitti,  että  niin  kutsuttu  käsien  päälle 
paneminen  perustuu  kosmisten  magneettisten  voimien  vaikutukseen.  Paracelsuk- 
sen  ja  hänen  seuraajiensa  oppeja  (|oiden  kannattajiin  kuului  muun  muassa  kuu¬ 
luisa  fyysikko  James  Clerk  Maxwell)  kehitti  edelleen  vvieniläinen  lääkäri  Franz 
Anton  Mesmer  (1734 — 1815).  Hän  arveli  voivansa  parantaa  kaikki  sairaudet 
"animaalisen  magnetismin"  avulla. 

Mesmerin  vastaanottotilat  oli  sisustettu  vaikuttavan  salaperäisiksi.  Hän  hypno¬ 
tisoi  potilaitaan  sekä  yksittäin  että  ryhmissä  käyttäen  apuvälineitä,  joiden  väitet¬ 
tiin  suuntaavan  magnetismia  potilaisiin.  Mesmerin  kokeet  herättivät  valtavasti 
huomiota,  ja  luonnollisesti  moni  hänen  potilaistaan  parani. 

Itävalta  kielsi  Mesmerin  menetelmät,  Preussi  sen  sijaan  salli  niiden  käytön.  Kaik¬ 
kein  suurinta  suosiota  Mesmer  sai  kuitenkin  osakseen  Pariisissa.  Ranskan  hallitus 
tosin  epäili  häntä  poliittisesta  radikalismista  ja  asetti  akateemikoista  koostuneen 
komitean  arvioimaan  hänen  menetelmiään. 

Komitea  tuli  siihen  johtopaatokseen,  ettei  Mesmerin  väittämän  animaalisen  mag¬ 
netismin  olemassaolsosta  ole  mitään  todisteita.  Akateemikot  esittivät  runsaasti 
aikaansa  edellä  olleen  mielipiteen,  jonka  mukaan  Mesmerin  parannustyö  perustui 
potilaiden  imaginaatiotoimintaan.  Samankaltaisen  tulkinnan  hypnoosista  esitti 
pian  Mesmerin  kuoleman  jälkeen  portugalilainen  apotti  de  Faria.  Hän  oli  viet¬ 
tänyt  vuosikausia  Intiassa  tutkimassafakiirien  menettelytapoja.  Imaginaatiotoi- 
mintaaja  sen  vaikutusta  potilaisiin  on  edelleenkin  pidettävä  paikkaansa  pitävänä 
selityksenä  hypnoosille. 

Mesmer  perusti  oman  koulukunnan,  joka  pian  Hajosi  ja  synnytti  hyvin  vaihtelevaa 
toimintaa  eri  puolilla  Eurooppaa.  Usko  magneettisiin  voimiin  säilyi  kuitenkin 
1800-luvun  puoliväliin  asti. 

Skotlantilainen  kirurgi  James  Esdaile  (1808 — 1859)  suoritti  satoja  kivuttomia 
leikkauksia  hypnoanalgesian  (puudutuksen)  avulla  oleskellessaan  Intiassa.  Esdai- 
len  palattua  kotimaahansa  Britannian  lääkäriliitto  tuomitsi  täysin  hänen  työnsä; 
potilaiden  väitettiin  vain  näytelleen  kivun  puuttumista.  Eetterin  ja  kloroformin 
käyttöönotto  osaltaan  myötävaikuttivat  siihen,  että  hypnoanalgesia  ja  -anestesia 
unohdettiin  meidän  päiviimme  asti. 

Freudin  ongelma 

Termin  hypnoosi  otti  käyttöön  manchesterilainen  kirurgi  James  Braid.  joka  kiin¬ 
nostui  ilmiöstä  seurattuaan  kiertävän  ranskalaisen  mesmeristin  esitystä.  Aluksi 
Braid  piti  hypnoosia  unitilana,  josta  syntyi  termi  hypnoosi.  Myöhemmin  hän  luo¬ 
pui  tästä  teoriasta  ja  koetti  korvata  hypnoosin  termillä  "neurypnologia",  mutta 
yritys  ei  enää  onnistunut.  Jotkut  Braidin  hypnotisointimenetelmistä  ovat  edel¬ 
leenkin  käytössä  ja  häntä  onkin  nimitetty  nykyaikaisen  hypnoosin  isäksi. 

Hypnoosin  ja  koko  lääketieteen  historian  kannalta  ovat  merkittäviä  neurologi 
Charcofn  tutkimukset  Salpetrieren  mielisairaalassa  Pariisissa.  Hän  piti  hypnoo¬ 
sia  eräänä  hysterian  muotona,  siis  lähinnä  psykopatologian  piiriin  kuuluvana  il¬ 
miönä.  Sigmund  Freud  omaksui  hypnoosin  juuri  Charcoflta. 

Nykyisin  tiedämme  ainakin  osan  Charcofn  koetuloksista  perustuneen  siihen,  että 
hän  ei  itse  vaivautunut  suorittamaan  varsinaista  hypnotisointia  vaan  jätti  sen 
apulaistensa  tehtäväksi.  Ilmeisesti  suuri  osa  hänen  koehenkilöistään  oli  tavalli¬ 
sia  kansalaisia,  jotka  ajoittain  palkkiotakin  vastaan  näyttelivät,  mitä  assistentit 
kertoivat  professorin  heiltä  odottavan. 

Vastakkaisia  mielipiteitä  edusti  ns.  Nancyn  koulukunta,  jonka  perustivat  sikäläi¬ 
sen  yliopiston  neurologian  professori  Bernheim  ja  maalaislääkäri  Liebault,  jonka 
itsenäisesti  kehittämät  hypnoterapeuttiset  menetelmät  tekivät  professoriin  suuren 
vaikutuksen.  Käsitys  suggestiosta  hypnoottisten  ilmiöiden  taustavaikuttajana  on 
juuri  Bernheimin  ja  Liebaultin  keksintö. 

Sigmund  Freudin  suhde  hypnoosiin  on  tunnetusti  ongelmallinen.  Psykoanalyy¬ 
tikkojen  torjuva  suhtautuminen  hypnoosiin  pohjautuu  —  ainakin  heidän  itsensä 
mukaan  —  siihen,  että  Freud  hypnoosia  kokeiltuaan  hylkäsi  sen  löydettyään  pa¬ 
remman  menetelmän  eli  psykoanalyysin. 

Paljon  on  kirjoitettu  niistä  vaikeuksista,  joihin  Freud  joutui  hypnoosia  käyttäes¬ 
sään.  On  mm.  väitetty,  ettei  hän  itse  edes  hypnotisoinut  potilaitaan,  vaan  käytti 
avustajia  Charcofn  tavoin.  Jos  niin  oli,  se  osoittaa  mielestäni  Freudilta  varsin 
puutteellista  ymmärrystä  hypnoosin  luonteesta.  On  myös  syytä  muistaa,  että 
viime  aikoina  ilmestynyt  kirjallisuus  asettaa  Freudin  luotettavuuden  tiedemiehe- 
nä  muutenkin  kyseenalaiseksi  —  hänen  väitetään  mm.  tietoisesti  vääristelleen 
tapausselostuksiaan. 

Monenlaisia  ilmiöitä 

Hypnotisointia  tai  hypnoosiin  vaivuttamista  kutsutaan  induktioksi.  Erilaisia  in- 
duktiomenetelmiä  on  kirjallisuudessa  kuvattu  arviolta  2000  —  tässä  yhteydessä 
ei  ole  aiheellista  tarkemmin  puuttua  tähän  hypnoosin  teknisluontoiseen  aspek¬ 
tiin.  Yleensä  ihmisten  kiinnostus  kohdistuu  hypnoottisiin  ilmiöihin,  joita  on  aina 
pidetty  salaperäisinä,  suorastaan  mystisinä. 

Induktiomenetelmällä  ei  nykyisen  käsityksen  mukaan  ole  vaikutusta  siihen,  kuinka 
syvä  hypnoottinen  tila  saavutetaan.  Flypnoosin  asteita  on  pyritty  luokittelemaan 
eri  tavoin:  ehkä  käyttökelpoisin  on  jako  kevyeen,  keskisyvään  ja  syvään  hypnoo¬ 
siin  eli  somnabulismiin. 

Kevyessä  hypnoosissa  on  kyse  lähinnä  hyvin  rentoutuneesta  valvetilasta.  Koe¬ 
henkilö  tuntee  itsensä  raukeaksi,  silmäluomet  käyvät  raskaiksi  ja  hengitystiheys, 
pulssi  ja  lihasjännitys  alenevat.  Yleensä  koehenkilöt  eivät  itse  koe  kevyttä  hyp¬ 
noosia  valvetilasta  poikkeavana  tilana. 

Keskisyvässä  hypnoosissa  esiintyy  kataleptisiä  ilmiöitä:  eri  lihasryhmiä  voidaan 
saada  jäykistymään  ja  mm.  silmäluomet  tilapäisesti  "halvaantumaan".  Lisäk¬ 
si  voidaan  saada  aikaan  IMR  (ideomotoric  response),  jolla  tarkoitetaan  trans¬ 
sin  aikana  esiintyvää  tietoisesta  minästä  riippumatonta  lihastoimintaa.  Edelleen 
keskisyvässä  transsissa  olevan  koehenkilön  sensorista  toimintaa  voidaan  muuttaa 
siten,  että  saadaan  aikaan  joko  analgesia  tai  hyperanalgesia. 

Kaikkein  vaikuttavimmat  ilmiöt  liittyvät  somnabulismiin.  Koehenkilö  voidaan 
näennäisesti  irrottaa  ajasta  ja  paikasta;  voidaan  saada  aikaan  täydellisiä  näkö¬ 
jä  kuulohallusinaatioita,  ikäregressio,  sivupersoonia  ja  muuta  merkillistä. 

Posthypnoottisilla  suggestioilla  tarkoitetaan  suunnilleen  sitä,  että  koehenkilö  ikään 
kuin  hypnotisoijan  mieliksi  hypnoosista  herättyään  tekee  jotakin  sinänsä  tarpee¬ 
tonta,  kuten  esimerkiksi  avaa  ikkunan  tai  raaputtaa  jalkapohjaansa. 

Tähän  liittyy  vanha  kysymys  siitä,  voidaanko  ihminen  saada  hypnoosilla  teke¬ 
mään  mitä  tahansa.  Vastaus  on  selkeä:  kaikkien  käskyjen  toteuttaminen  edel¬ 
lyttää,  että  koehenkilön  alitajunta  hyväksyy  ne.  Hypnoosimurhiakin  on  tehty  — 
niissä  tapauksissa  on  ollut  kysymyksessa  menettely,  jota  voidaan  kutsua  aivope¬ 
suksi. 

Hypnoottisen  tilan  aikana  esiintyvät  somaattiset  ilmiöt  ovat  äärimmäisen  mielen¬ 
kiintoisia,  osittain  lähes  käsittämättömiä.  Vuosisadan  vaihteessa  neurologi  Vogt 
kutsui  hypnoosia  "hengen  voitoksi  aineesta". 

Aineiden  liikettä  aivoissa 

Hypnoosin  neurofysiologia  ei  dramaattisesti  eroa  normaalista  valvetilasta,  EEG:ssä 
todetaan  kuitenkin  lisääntynyttä  alfatoimintaa  osoituksena  rentoutuneesta  val¬ 
vetilasta.  Mitään  uneen  liittyviä  muutoksia  ei  todeta  —  sensorisen  ärsytyksen 
tuottamat  herätepotentiaalit  isojen  aivojen  kuorella  säilyvät  ennallaan.  Siitä  huo¬ 
limatta  voidaan  hypnoosin  avulla  kipuaistimukset  ikään  kuin  hävittää  ainakin 
osalla  koehenkilöistä.  Suuriakin  leikkauksia  on  suoritettu  hypnoanestesiassa  täy¬ 
sin  ilman  nukutus-  ja  puudutusaineita. 

Hypnoosilla  aikaan  saatava  kivun  tunteen  katoaminen  näyttää  puhtaasti  psyko¬ 
logiselta  ilmiöltä  Se  poikkeaa  esimerkiksi  akupunktioanalgesiasta,  joka  nyky¬ 
käsityksen  mukaan  perustuu  endorfiinien  vapautumiseen  aivoissa.  Hypnoosissa 
kipuaistimus  saapuu  aivoihin,  mutta  siitä  ei  välitetä  eikä  sitä  koeta  kivuksi;  jois¬ 
sakin  kokeissa  hypnotisoidut  ovat  kuvanneet  tarkasti  kipuja  niistä  kuitenkaan 
mitään  välittämättä. 

Somaattisista  sairauksista  verenpainetautia  ja  astmaa  on  hoidettu  tulokselli¬ 
sesti  hypnoosilla.  Mahdollisesti  myös  ihoon  ja  immuunijärjestelmään  voidaan 

sen  avulla  terapeuttisesti  vaikuttaa.  Maailmalla  on  syöpääkin  koetettu  hoitaa 
nk.  mielikuvaharjoittelun  avulla.  Niiden  kokeiden  tulokset  ovat  hyvin  alustavia; 
muuttujia  on  sangen  runsaasti! 

Hypnoosin  aikaansaamista  hämmästyttävistä  ruumiillisista  ilmiöistä  kerrotaan 
runsaasti  lähinnä  anekdoottisia  tarinoita.  Mainittakoon  esimerkkinä,  että  koe¬ 
henkilölle  on  voitu  ikäregression  avulla  tuottaa  ns  Babinskin  heijaste,  joka  var¬ 
haislapsuudessa  on  normaalisti  positiivinen  ilmiö,  mutta  viittaa  aikuisiällä  esiin¬ 
tyessään  aivojen  vaurioitumiseen 

On  sangen  hätkähdyttävää,  että  imaginaatiotoiminta  voi  näin  paljon  vaikuttaa 
hermostoon.  Tässä  yhteydessä  on  ehkä  hyvä  muistaa  R.D.  Laingin  toteamus, 
jonka  mukaan  ihmisen  aivojen  kemiaan  ei  mikään  vaikuta  niin  voimakkaasti  kuin 
toinen  ihminen. 

Naturalistinen  koulukunta 

Hypnoosiin  liittyvien  psykologisten  ilmiöiden  ymmärtämystä  on  tällä  vuosisadal¬ 
la  kartuttanut  eniten  amerikkalainen  psykiatri  Milton  H.  Erickson  (1901  — 1980), 
josta  on  viime  vuosina  tullut  suorastaan  kulttihahmo.  Erickson  perehtyi  nuo¬ 
ruudessaan  hypnoosiin  ia  kehitti  sittemmin  ns.  lyhytterapian,  jonka  näkyvimpiä 
edustajia  Suomessa  ovat  olleet  Ben  Furman  ja  Tapani  Ahola.  "Oikeaoppinen" 
akateeminen  psykiatria  ei  ole  halunnut  tietää  Ericksonista  mitään. 

Erikson  muutti  käsityksiä  hypnoosista  monella  tavalla.  Hänen  mukaansa  trans¬ 
sitila  on  normaalin  psyykkisen  toiminnan  piiriin  kuuluva  ilmiö,  jonka  lähes  jokai¬ 
nen  on  kokenut  omakohtaisesti  mm.  uppoutuessaan  mielenkiintoiseen  kirjaan  tai 
elokuvaan,  tai  ajaessaan  autolla  tuttua  tietä. 

Erickson  perusti  nk.  naturalistisen  hypnoosin  koulukunnan.  Sekä  hypnotisoides- 
saan  että  hoitaessaan  psyykkisiä  häiriöitä  hän  —  niin  triviaalilta  kuin  se  kuu¬ 
lostaakin  —  käytti  hyväkseen  ihmisessä  jo  olevia  voimavaroja,  kykyjä  ja  taitoja. 
Lyhytterapiassa  tämä  ajattelutapa  tulee  selvästi  esille. 

Ericksonin  mukaan  hypnoosin  aikana  syntyy  nk.  Eriksonin  triadi:  potilaan  per¬ 
soonallisuus  ikään  kuin  jakautuu  tietoisen  ja  tiedostamattoman  minän  alueiksi, 
joiden  karissa  hypnoterapeutti  voi  keskustella  ikään  kuin  ne  olisivat  erillisiä. 
Tämä  on  erotettava  hypnoosin  psykoanalyyttisesta  selittämisestä,  jonka  mukaan 
hypnoosilla  riisutaan  defenssit  ja  potilas  ikään  kuin  regreditoituu  isänsä  syliin. 
Psykoanalyytikkojen  mukaan  hypnoterapialla  saavutetut  tulokset  perustuvat  nk. 
transferenssiparanemiseen,  jossa  potilas  paranee  miellyttääkseen  terapeuttiaan. 
Heidän  mukaansa  tuloksen  täytyy  siis  olla  ohimenevä.  Kliininen  kokemus  ei  kui¬ 
tenkaan  tue  näitä  psykoanalyyttisia  olettamuksia. 

Hypnoottisia  ilmiöitä  on  koetetu  selittää  myös  ns.  roolipeliteorian  avulla.  Mm. 
Ericksonin  oppilas,  kommunikaatiotutkija  ja  perheterapeutti  Jay  Haley  on  perus¬ 
teellisesti  analysoinut  hypnotisoijan  ja  hypnotisoitavan  välistä  suhdetta.  Hänen 
mukaansa  suhde  on  nk.  metakomplementaarinen:  hypnotisoija  tavallaan  uskot- 
telee  hypnotisoitavalle,  että  jälkimmäinen  ohjaa  tapahtumia  itse.  Tämä  on  niin 
sanottu  terapeuttinen  paradoksi,  jollaisiin  loppujen  lopuksi  kaikki  psykoterapia- 
tekniikat  perustuvat. 

Oman  käsitykseni  mukaan  hypnoosia  ei  voida  selittää  pelkän  roolipelin  avulla. 
Kaikki  hypnoosi  lienee  pohjimmiltaan  autohypnoosia,  eli  kyseessä  on  tavallaan 
uinuva  psyykkinen  kyky,  joka  herätetään  henkiin. 

Psykoanalyysin  haastaja 

Hypnoosin  vaarallisuudesta  on  puhuttu  paljon.  Käsitykseni  mukaan  hypnoterapia 
on  huomattavan  paljon  vaarattomampaa  kuin  monet  rutiininomaisesti  määrät¬ 
tävät  psyyken  lääkkeet.  Usein  väitetään,  että  hypnoosi  voisi  laukaista  psykoosin 
tai  pahentaa  sitä.  Tämä  on  myytti,  jonka  tueksi  ei  löydy  perusteita.  Hypnoosia 
on  etenkin  Yhdysvalloissa  tutkittu  myös  akuuttien  psykoosien  hoidossa,  joskin 
sitä  on  pidettävä  toistaiseksi  kokeellisena. 

Miksi  hypnoosia  tunnetaan  ja  käytetään  Suomessa  niin  vähän7  Mielestäni  osa¬ 
syy  hypnoosin  kieltämättä  huonoon  maineeseen  on  se,  että  meillä  toimii  jär¬ 
jestöjä.  jotka  kouluttavat  maallikkohypnotisoijia,  jotka  nimittävät  itseään  mm. 
suggestoterapeuteiksi.  Toinen  syy  on  se,  että  psykoanalyytikot  onnistuivat  välillä 
pyrkimyksissään  monopolisoida  kaikki  psykoterapeuttinen  toiminta  yhden  koulu¬ 
kunnan  käsiin. 

Lyhytterapian  tulon  myötä  tilanne  on  nyt  muuttumassa.  Mainittakoon,  että 
Yhdysvalloissa  psykoanalyysi  näyttää  jo  kilpailukyvyttömänä  syrjäytyvän  psyko¬ 
terapian  markkinoilta. 

Itse  luokittelen  hypnoterapian  lyhytterapeuttiseksi  menetelmäksi.  Sen  etenemistä 
haittaavat  paitsi  ennakkoluulot,  myös  monet  käytännön  vaikeudet.  Hypnoosiin 
perehtyneitä  ammattilääkäreitä  on  meillä  vain  kourallinen,  ja  jatkokoulutusta  on 
lähdettävä  hakemaan  ulkomailta,  esimerkiksi  Tukholmasta. 

Hypnoosin  käyttö  edellyttää  aikaa,  keskittymistä,  perehtymistä  seka  ehkä  myös 
tietynlaista  rämäpäisyyttä.  Joka  tapauksessa  kiinnostus  sitä  kohtaan  on  viime 
vuosina  valtavasti  lisääntynyt,  ja  tämä  ilmiö  on  havaittavissa  meilläkin. 

(Skeptikko  julkaisee  myöhemmin  Roposen  artikkeliin  jatko-osan,  jossa  käsitellään 
hypnoosin  suhdetta  parapsykologiaan.) 

Minne  unohtuivat  negatiiviset  tulokset? 


Hannu  Karttunen 


Eräs  vakioklisee  yliluonnollisten  voimien  vaikutuksesta  on  seuraava:  ajattelet 
jotain  tuttavaasi,  ja  hetken  päästä  kyseinen  henkilö  soittaa  sinulle  tai  kuulet 
hänen  kuolleen  tai  törmäät  hänen  nimeensä  jollakin  muulla  tavoin.  Kun  niin 
moni  kertoo  tällaisia  tarinoita,  täytyyhän  niiden  takana  olla  jotakin,  eikö  vain? 

Nobelisti  Luis  Alvarez  on  käsitellyt  näiden  anekdoottimaisten  todisteiden  arvoa 
(1965a,  1965b)  ja  päätynyt  hyvin  yksinkertaisten  mutta  realististen  todennä¬ 
köisyyslaskelmien  jälkeen  tulokseen,  että  olisi  suoranainen  ihme,  ellei  tällaisia 
yhteensattumia  tapahtuisi  varsin  usein.  Tietenkin  ennalta  valitun  yksittäisen  ih¬ 
misen  kohdalla  ne  ovat  erittäin  harvinaisia  (omalta  kohdaltani  en  muista  yhtään), 
mutta  kun  ihmisiä  on  ihan  liian  paljon,  niin  aina  sellaisia  joku  kokee. 

Kuullessamme  tällaisia  ihmekertomuksia  unohdamme,  että  suunnattoman  pal¬ 
jon  useammin  joku  ajattelee  jotakuta,  mutta  ei  sitten  kuulekaan  hänestä  mitään 
pitkiin  aikoihin.  Sama  koskee  yleisemmin  rajatiedon  todistusaineistoa.  Tutki¬ 
ja  kirjoittaa  mielellään  koesarjoista,  joissa  koehenkilö  on  saanut  keskimääräistä 
parempia  tuloksia.  Negatiiviset  tulokset  puolestaan  unohdetaan  kovin  helposti. 

Esimerkiksi  telepatiakykyjä  testaavan  tutkijan  pitäisi  jo  ennen  kokeiden  aloit¬ 
tamista  päättää,  kuinka  monta  koetta  hän  tekee.  Muutenhan  hän  voi  jatkaa 
kokeitaan  mielivaltaisen  pitkään  ja  lopettaa  täsmälleen  hetkellä,  jolloin  tulokset 
näyttävät  satunnaista  paremmilta.  Hänen  tulisi  myös  raportoida  kaikki  tulokset 
koko  koesarjasta.  Mikäli  näitä  alkeellisia  vaatimuksia  ei  ole  täytetty,  ei  tutkimuk¬ 
sella  ole  minkäänlaista  tieteellistä  arvoa. 

Tarkastelemme  seuraavassa  hiukan,  miten  tulokset  voivat  vääristyä  puutteellisten 
tilastojen  vuoksi.  Teksti  perustuu  osittain  Donald  D.  Jensenin  artikkeliin  (1989). 

Ärsykkeen  aiheuttamat  reaktiot 

Aistien  herkkyyttä  mittaavissa  kokeissa  saadaan  tyypillisesti  alla  olevan  kuvan 
kaltaisia  yhteyksiä  ärsykkeen  (äänen,  valon  yms.)  ja  sen  havaitsemisen  toden¬ 
näköisyyden  välille.  Kun  ärsyke  on  hyvin  heikko,  koehenkilö  havaitsee  sen  vain 
harvoin;  jos  se  on  hyvin  voimakas,  se  havaitaan  lähes  aina.  Ärsykkeen  abso¬ 
luuttisena  kynnysarvona  voidaan  pitää  sellaista  ärsykkeen  voimakkuutta,  joka 
aiheuttaa  havainnon  50%:ssa  kokeista. 

heikko  signaali 


vahva  signaali 


Todellisuudessa  koehenkilöt  eivät  aina  käyttäydy  ideaalisen  havaintolaitteen  ta¬ 
voin.  Seuraava  kuva  esittää  joukon  erilaisia  mahdollisia  tapoja  reagoida  ärsyk- 
ke'si'n 


Käyrä  A  edustaa  "normaalia"  käyttäytymistä.  Kynnysarvo  voi  tietenkin  vaihdella 
riippuen  ärsykkeen  luonteesta  ja  koehenkilön  herkkyydestä.  Oleellista  kuitenkin 
on,  että  heikkoja  ärsykkeitä  ei  havaita  koskaan,  voimakkaat  havaitaan  aina,  ja 
käyrä  on  nouseva. 

Käyrät  B  ja  C  esittävät  havaitsijoita  jotka  ilmoittavat  joskus  havaitsevansa  är¬ 
sykkeen,  vaikka  sitä  ei  olisikaan.  Nämä  vääristymät  vaikeuttavat  absoluuttisen 
kynnysarvon  määrittämistä.  Itse  asiassa  C:llä  tällaista  arvoa  ei  edes  ole,  koska 
hän  joka  tapauksessa  reagoi  ärsykkeeseen  yli  50%:ssa  kokeista. 

D,  E  ja  F  ovat  havaitsijoita,  jotka  ärsykkeestä  riippumatta  reagoivat  aina  samal¬ 
la  todennäköisyydellä.  D  on  henkilö,  joka  ei  koskaan  havaitse  ärsykettä  (sokea, 
kuuro  yms.)  tai  sitten  haluaa  jostakin  syystä  boikotoida  koko  koetta.  E  ja  F  ovat 
vaikeampia  tapauksia.  E  voisi  olla  henkilö,  joka  yrittää  tehdä  niin  kuin  on  pyydet¬ 
ty,  ja  vastaa  suunnilleen  yhtä  usein  "kyllä”  ja  "ei",  mutta  ei  pysty  todellisuudessa 
havaitsemaan  ärsykettä.  F  taas  saattaa  ilmoittaa  joka  kerta  havaitsevansa  ärsyk¬ 
keen  vaikkapa  vain  osoittaakseen  omaavansa  poikkeuksellisia  kykyjä.  On  myös 
mahdollista,  että  E  ja  F  havaitsevat  ärsykkeen  sen  voimakkuudesta  riippumatta, 
F  helpommin  kuin  E.  Kummasta  on  kysymys,  selviää  tekemällä  kokeita,  joissa 
ärsyke  puuttuu  kokonaan  (mitä  tutkittava  ei  tietenkään  saa  tietää).  Jos  koehen¬ 
kilö  yhä  ilmoittaa  havaitsevansa  jotakin  yhtä  usein  kuin  aikaisemminkin,  ovat 
hänen  reaktionsa  pelkkää  mielikuvituksen  tuotetta. 

Miten  mitata  telepatiaa? 

Fysiologisissa  kokeissa  ärsykkeen  voimakkuutta  voidaan  usein  säätää  kvantitatii¬ 
visesti:  esimerkiksi  äänen  voimakkuus  voi  vaihdella  Oja  100  desibelin  välillä  ja 
tuo  desibeliluku  on  selkeä  mitattavissa  oleva  äänen  voimakkuutta  hyvin  kuvaa¬ 
va  suure.  Tutkimalla  reaktion  riippuvuutta  ärsykkeen  voimakkuudesta  saamme 
tulokseksi  käyrän,  joka  todennäköisesti  muistuttaa  jotakin  edellisen  kuvan  käy¬ 
ristä.  Tämän  käyrän  muoto  paljastaa  selvästi,  onko  ärsykkeen  ja  reaktion  välillä 
mitään  yhteyttä:  jos  tuloksena  on  vaakasuora  viiva,  niillä  ei  ole  mitään  tekemistä 
toistensa  kanssa. 

Esimerkiksi  telepatiakokeissa  tilanne  on  hankalampi.  Tällaisessa  kokeessa  yksi 
koehenkilö  (lähettäjä)  keskittyy  ajattelemaan  jotain  asiaa  ja  toinen  (vastaanot¬ 
taja)  yrittää  saada  selville,  mitä  lähettäjä  ajattelee.  Edes  ne.  jotka  ovat  vakuut¬ 
tuneita  telepaattisten  ilmiöiden  olemassaolosta,  eivät  ole  yksimielisiä  siitä,  miten 
telepatia  toimii  ja  miten  lähettäjän  "kenttävoimakkuutta"  voisi  mitata.  Voimme 
kuitenkin  edelleen  tutkia,  vaikuttaako  ärsykkeen  olemassaolo  tai  puuttuminen 
vastaanottajan  reaktioihin.  Ja  onneksi  tämä  riittääkin  selvittämään,  onko  vas¬ 
taanottaja  todella  havainnut  lähettäjän  ajatukset. 

Ajatellaan  yksinkertaisuuden  vuoksi  vaikkapa,  että  teemme  100  koetta,  joista 
puolessa  lähettäjä  yrittää  viestittää  vastaanottajalle,  että  hän  yrittää  viestittää 
vastaanottajalle. 

Jos  vastaanottaja  reagoi  aina  virheettömästi,  hänen  vastauksensa  jakaantuvat 
seuraavalla  tavalla: 

havaittu 


ei  havaittu 


lähetys  50 

ei  lähetystä  0 


0 

50 


Jos  taulukon  molemmat  vaakarivit  ovat  samanlaiset,  ei  vastaanottaja  pysty  ha¬ 
vaitsemaan  viestiä.  Seuraavat  jakautumat  ovat  esimerkkejä  tällaisesta  tilantees¬ 
ta: 


havaittu 

ei  havaittu 

lähetys 

40 

10 

ei  lähetystä 

40 

10 

havaittu 

ei  havaittu 

lähetys 

25 

25 

ei  lähetystä 

25 

25 

Edellinen  edustaa  voimakkaasti  vinoutunutta  reaktiota:  vastaanottaja  ilmoittaa 
useimmiten  havaitsevansa  viestin,  olipa  sitä  olemassa  tahi  ei.  Jälkimmäisessä 
tapauksessa  tällaista  vinoutumaa  ei  esiinny  ja  vastaukset  ovat  täysin  satunnaisia; 
tilanne  muistuttaa  koetta,  jossa  vastaukset  vahtaan  rahaa  heittämällä. 

Tyypillinen  koetulos  ei  ole  näin  säännöllinen:  se  saattaisi  näyttää  vaikkapa  seu- 
raavalta: 


havaittu 

ei  havaittu 

lähetys 

38 

11 

ei  lähetystä 

26 

25 

Mitäs  tämä  nyt  sitten  kertoo  meille?  Ensiksikin  voimme  havaita,  että  vasemman 
sarakkeen  lukujen  summa  on  64  ja  oikean  36  Vastaanottaja  vastaa  SIIS  "kyllä" 
huomattavasti  useammin  kuin  "ei".  Lähetys  tai  sen  puuttuminen  on  ilmoitettu 
oikein  63  tapauksessa  ja  väärin  37  tapauksessa  joten  voimme  uskoa  lähetyksen 
ja  sen  havaitsemisen  riippuvan  toisistaan  kohtalaisen  selvästi. 

Mutta  mitenpä  tulkitsisit  seuraavan  jakautuman? 


havaittu  j  ei  havaittu 

lähetys 

28  !  22 

ei  lähetystä 

26  i  24 

Jos  katsomme  vain  yläriviä,  huomaamme,  että  lähetys  havaittiin  28  tapauksessa 
ja  jäi  havaitsematta  "vain"  22  tapauksessa.  Ja  jos  katsomme  vasenta  saraket¬ 
ta  (vastaanottaja  havainnut  lähetyksen),  toteamme,  että  28  tapauksessa  hän 
osui  oikeaan  ja  erehtyi  26  kertaa.  Eikö  tämä  osoitakin,  että  lähetyksen  ja  sen 
havaitsemisen  välillä  on  selvä  vaikkakin  heikko  riippuvuus? 

Ottamalla  mukaan  kaikki  luvut  näemme,  että  oikeaan  osuneita  vastauksia  on 
52  ja  vääriä  48.  Lisäksi  huomaamme,  että  vastausten  jakautuma  on  lievästi 
vino:  "kyllä"  -vastauksia  on  54  ja  "ei"  -vastauksia  46.  Ero  oikeiden  ja  väärien 
vastausten  osuuksissa  on  loppujen  lopuksi  aika  marginaalinen.  Lisäongelmana  on 
vastausten  vino  jakautuma.  Katsomalla  pelkästään  taulukkomme  neljää  lukua 
emme  voi  oikeastaan  sanoa  yhtään  mitään  telepaattisen  viestin  perillepääsystä. 

Ainoa  keino  saada  selkoa  asiaan  on  turvautua  todennäköisyyslaskentaan.  Ma¬ 
tematiikkaan  vihamielisesti  suhtautuva  lukija  voi  huoleti  ohittaa  ne  muutamat 
kaavat,  joihin  seuraavassa  joudumme  turvautumaan. 

Oletetaan,  että  teemme  kokeen,  jossa  voi  esiintyä  kaksi  erilaista  tulosta  A  ja  B 
(heitämme  rahaa,  jolloin  voimme  saada  kruunan  (A)  tai  klaavan  (B);  arvaamme, 
lähettääkö  naapurimme  telepaattista  viestiä  (A)  vai  ei  (B)  jne).  Olkoon  A:n 
todennäköisyys  yksittäisessä  kokeessa  p  ja  B:n  q  =  1  -  p.  Jos  nyt  toistamme 
tätä  koetta  N  kertaa,  todennäköisyys  saada  täsmälleen  n  tulos  A  on 


P  (n)  = 


N\ 

n\(N  -  n)!  ' 


:Y  •  i 


missä  n!  tarkoittaa  tuloa  n\  =  1  x  2  ...  x  n.  Esimerkkitapauksessamme 

lähettäjä  lähettää  viestiä  satunnaisesti  puolessa  kokeista,  joten  p  =  q  =  1/2. 
Todennäköisyys  saada  tulos  A  n  tai  useampia  kertoja  on  tietenkin 


P(n)  =  p(n)  +  p(n  +  1 )  +  ...  +  p(N). 

Esimerkkitapauksessamme  on  N  =  100  ja  n  =  52,  jolloin  saamme  p(52)  =  0.07 
ja  P(52)  =  0.38.  Mikäli  vastaukset  olisivat  pelkkiä  arvauksia,  pitäisi  tuloksen 
52  oikein  esiintyä  noin  7  kertaa,  jos  koesarja  toistetaan  100  kertaa.  Tällainen 
tulos  vaikuttaa  siis  suhteellisen  harvinaiselta.  Oleellisempaa  on  kuitenkin  tietää, 
onko  tulos  ratkaisevasti  satunnaista  parempi.  Jos  laskemme  yhteen,  kuinka  usein 
satunnainen  vastaaja  saa  tuloksen  52  tai  enemmän  oikein,  toteamme  niin  käyvän 
peräti  38%:ssa  kokeista.  Nyt  tulos  ei  enää  vaikutakaan  kovin  ihmeelliseltä. 

Edellinen  osoittaa,  kuinka  tärkeää  on  kokeen  toistettavuus.  Vasta  kun  koe  on¬ 
nistuu  riittävän  monta  kertaa,  laskee  tuloksen  todennäköisyys  niin  pieneksi,  ettei 
sitä  enää  voi  pitää  pelkästään  sattumana.  Ja  koko  ajan  on  ehdottomasti  muis¬ 
tettava  kirjata  myös  kaikki  epäonnistumiset.  Muuten  todennäköisyyslaskelmissa 
ei  ole  mitään  järkeä. 

Ennakkoaavistuksia 

Alussa  mainitut  yhteensattumat  ovat  tyypillinen  esimerkki  tapahtumista,  joista 
vain  "osumat"  jäävät  mieleen.  Kuinka  usein  olemmekaan  ajatelleet  jotakuta  (ja 
suorastaan  toivoneet  hänen  soittavan),  mutta  eipä  puhelua  vain  ole  kuulunut 
Valtaosa  tuloksista  on  negatiivisia,  mutta  niitä  ei  yleensä  edes  muisteta  jälkeen¬ 
päin. 

Jos  haluamme  tutkia  tällaisia  yhteensattumia,  voisimme  menetellä  esimerkiksi 
seuraavasti.  Tietty  ihmisryhmä  (yksi  koulun  luokka  yms.)  kirjoittaa  vaikkapa 
kuukauden  ajan  joka  aamu  paperilapulle,  tapahtuuko  kyseisenä  päivänä  jossakin 
päin  maailmaa  öljykatastrofi,  maanjäristys  tai  jokin  muu  ennalta  sovittu  huomio¬ 
ta  herättävä  tapahtuma.  Nämä  laput  kerätään  sitten  ja  talletetaan  paikkaan, 
johon  koehenkilöillä  ei  ole  pääsyä. 

Koeajan  kuluttua  umpeen  voimme  laskea  edellä  olleen  mallin  mukaisen  neli¬ 
kentän  ja  siitä  edelleen  ennakkoaavistusten  osuvuuden  todennäköisyyden.  Ellei 
valittu  tapahtuma  ole  erittäin  harvinainen,  on  täysin  mahdollista,  että  joku  on 
ennustanut  tapahtuman  aivan  oikein.  Ennustuksen  merkitys  asettuu  kuitenkin 
oikeisiin  suhteisiin,  kun  tiedämme  myös  pieleen  menneiden  ennustusten  määrän. 

Mikäli  joku  on  kiinnostunut  järjestämään  tällaisen  kokeen,  on  Skepsis  valmis 
avustamaan  kokeen  suunnittelussa  ja  tulosten  analysoinnissa.  Julkaisemme  myös 
mielellämme  tuloksia  tässä  lehdessä. 

Alvarez  (1965a),  Science  149,  910. 

Alvarez  (1965b),  Science  150,  436. 


Jensen  (1989),  The  Skeptical  Inquirer  13,  147. 

Skeptikon  kulttuurisivu 
Transsimeedion  lauluesitys 

Nils  Edelman 


Turussa  konsertoi  helmikuussa  rouva  nimeltä  Aulikki  Plaami.  Mainoksen  mukaan 
hän  on  "Euroopassa  erittäin  tunnettu  transsimeedio",  jonka  kautta  esiintyy  useita 
laulajia,  niin  miehiä  kuin  naisiakin.  "He  esittävät  lauluja  henkimaailmasta", 
yleisöä  houkuteltiin.  Ennakkotiedot  olivat  kiinnostavia. 

Konserttitilanteessa  laulajan  säestäjä  ja  aviomies  Seppo  Plaami  piti  ensin  lyhyen 
esipuheen.  Sen  jälkeen  he  rukoilivat  ja  Aulikki  vaipui  "transsiin".  Itseen  havain¬ 
nut  muutosta  hänen  käyttäytymisessään. 

Sitten  alkoi  varsinainen  esitys:  rouva  Plaami  alkoi  laulaa  matalalla  miesäänellä. 
Esiintyjät  eivät  valitettavasti  kertoneet,  kuka  oli  tämä  edesmennyt  laulaja,  jonka 
henki  meille  nyt  esiintyi  meedion  kautta. 

Laulun  jälkeen  Aulikki  välitti  banaaleja  viisauden  sanoja  henkimaailmasta,  eikä 
taaskaan  kerrottu  kenen  henki  oli  lähettäjänä. 

Aulikin  laulaessa  Seppo  käänsi  nuottilehtien  sivuja.  On  hyvin  ymmärrettävää, 
että  kuolleiden  laulajien  henget  ovat  unohtaneet  sävelmät  ja  sanat.  Minua  kui¬ 
tenkin  ihmetytti,  että  Seppo  aina  tiesi,  minkä  laulun  seuraava  henkilaulaja  aikoo 
esittää  Aulikin  kautta.  Ehkä  Plaamit  osaavat  ohjelmoida  vainajien  henkiä  niin, 
että  ne  osaavat  aina  esiintyä  oikeassa  järjestyksessä. 

Esityksen  jälkeen  Aulikki  välitti  yksilöllisiä  viestejä  henkimaailmasta  —  eräs  nai¬ 
nen  yleisön  joukossa  alkoi  itkeä  melkein  hysteerisesti  jo  ennen  kuin  hän  oli  saanut 
mitään  viestiä. 

Sain  itsekin  viestin  henkimaailmasta.  Aulikki  kertoi  minulle  eräästä  vanhasta 
naisesta,  jolla  oli  rintavaivoja.  Yritin  muistella,  mutta  en  saanut  mieleeni  sel¬ 
laista  naista.  Kysymys  voi  tuskin  olla  isoäidistäni,  joka  kuoli  keuhkotautiin  28- 
vuotiaana  melkein  sata  vuotta  sitten.  Sen  jälkeen  Plaami  yritti  välittää  minulle 
jonkinlaista  vaikeaselkoista  viestiä.  Mieleeni  jäi  vain,  että  hän  väitti  minun  ha¬ 
keutuvan  johonkin  seuraan  tai  joukkoon. 

Todellisuudessa  minulla  oli  sillä  hetkellä  voimakas  halu  päästä  pois  tuosta  seu¬ 
rasta.  Nyökkäsin  kuitenkin  myöntävästi,  jotta  pääsisin  eroon  kiusallisesta  tilan¬ 
teesta.  Mielestäni  Plaamien  esitys  ei  ollut  kovin  vakuuttava. 

Kirjallisuutta 


Näennäiskriittistä  parapsykologiaa 


Kalevi  Kuitunen 


D.  Scott  Rogo:  Kuolemastako  uusi  elämä?  suom.  Anna-Maija 
Viitanen,  Otava  1988. 

Yhdysvaltalaisen  D.  Scott  Rogon  kuolemanjälkeisen  elämän  mahdollisuutta  poh¬ 
tiva  teos  on  parempi  kuin  sen  lajin  yleisökirjoilta  voi  yleensä  odottaa,  mutta  se 
ei  ole  paljon. 

Vaikka  kokeitaa  väliin  tekeekin.  Rogo  ei  ole  varsinainen  tutkija  vaan  paranormaale¬ 
ja  ilmiöitä  ahkerasti  käsittelevä  kirjailija.  Hänellä  on  kiintoisasti  jalka  alan  molem¬ 
missa  leireissä:  Fefe-lehden  toimittaja  on  saanut  artikkelin  eräästä  koetulosten 
väärennysskandaalista  myös  suureen  kokoomateokseen  A  Skeptic's  Handbook 
of  Parapsychology  (1985). The  Skeptical  Inquirer  -lehdessä  hän  on  kiistellyt 
epäilevämpien  kanssa. 

Takakannen  mainostekstin  mukaan  '"päinvastoin  kuin  useimmat  henkimaailmaa 
käsittelevät  kirjat  Rogon  teos  on  kriittinen  ja  pohdiskeleva",  mutta  tämä  kyllä 
on  liikaa  luvattu.  Tapausselostukset  ovat  yleensä  yhtä  anekdoottimaisia  ja  epä¬ 
täsmällisiä  kuin  ajan  muissakin  yleisöteoksissa. 

Alussa  Rogo  kuvaa  parapsykologisen  tutkimuksen  historiaa,  jos  nyt  tutkimukses¬ 
ta  vaativammassa  mielessä  voi  puhua.  Harvat  aatehistorialliset  viittaukset  ovat 
kiintoisia:  Englannissa  psyykkisen  tutkimusseuran  perustajat  olivat  materialismin 
hyökyä  pelkääviä  papinpoikia.  jotka  toivoivat  saavansa  spiritualismista  liittolai¬ 
sen  todistamaan  sielun  kuolemattomuudesta.  Myöhemmin  kriittisyys  seurassa 
lisääntyi  ja  usko  henkien  todellisuuteen  korvautui  usein  telepatiahypoteesilla. 

Rogo  käsittelee  tuttuja  aiheita  melko  pintapuolisesti,  ruumiista  irtaantumis-  ja 
kuoiemanrajakokemuksia,  jälleensyntymisteoriaa  ja  spontaaneja  yhteyksiä  kuol¬ 
leisiin  eli  voivatko  kuolleet  puhua  ääninauhoille  ja  soitella  puhelimella. 

Luonnollisesti  käsittelytavasta  näkee,  että  Rogo  uskoo  elämän  jatkumiseen  kuo¬ 
leman  jälkeen,  "vaikka  suhtautumiseni  ei  olekaan  enää  niin  ehdoton  kuin  kym¬ 
menisen  vuotta  sitten",  hän  tunnustaa.  "Näyttää  koko  ajan  ilmeisemmältä, 
että  ruumiistairtautumiskokemus  on  harvoin  todistettavissa;  että  kuoleman  ra¬ 
jalla  käynyt  ihminen  on  saattanut  reagoida  (lääkärien  ja  sairaanhoitajien  tuot¬ 
tamiin)  kuulohavaintoihin  kokiessaan  irtoavansa  ruumiistaan,  ja  että  kuolevien 

näyt  saattavat  olla  arkkityyppisiä  psykologisia  kokemuksia."  Tällaiset  myönny¬ 
tykset  kritiikille  tahtovat  jäädä  ihmekertomusten  jalkoihin,  mutta  niitä  sentään 
on. 

Tosin  Rogo  ei  juuri  tunne  kriittisiä  kirjoja  tai  ei  ainakaan  halua  niitä  käyttää.  Su¬ 
san  Blackmoren  erinomainen  ruumiistairtautumiskokemusta  käsittelevä  Beyond 
the  Body  (1982)  on  kyllä  ihmeeksi  lähdeluettelossa,  mutta  siihen  ei  tekstissä 
viitata  sanallakaan. 

Esimerkki  lukijan  harhauttamisesta  on,  että  todisteeksi  jälleensyntymästä  Rogo 
esittelee  pitkään  erään  Jane  Evansin  hypnoosissa  kertomia  "muistoja"  mm.  elä¬ 
mästä  juutalaisnaisena  1100-luvun  Yorkissa.  Tapaus  on  suomeksikin  ilmestynees¬ 
tä  Jeffrey  Iversonin  kirjasta  Oletko  elänyt  monta  elämää?  Todistajaksi  vedetään 
myös  "juutalaisuuden  erikoistuntija"  professori  Barrie  Dobson.  Sitten  lopuksi 
huomautetaan,  että  Melvin  Harris  on  kirjassaan  The  Unexplained  todistellut 
vakuuttavasti,  että  kaikki  rouva  Evansin  muistot  voidaan  osoittaa  johtuviksi  pii- 
lomuistista,  mihin  Dobson  ja  Iversonkin  nykyään  yhtyvät.  Ilmeisesti  Rogo  ei  ole 
lukenut  Harrisin  kirjaa  Investigating  the  Unexplained  (1986),  sillä  hän  esittää 
sen  nimenkin  väärin  eikä  sitä  ole  lähdeluettelossa.  Olisi  pitänyt  lukea,  sillä  Harris 
kumoaa  todisteet  elämästä  juutalaisnaisena  yhtä  vakuuttavasti  kuin  muissakin 
tapauksissa.  Rouva  Evans  vain  hyödynsi  alitajunnassaan  nuorena  lukemiaan  ja 
valvetilassa  unohtamiaan  historiallisia  romaaneja. 

Vaikka  Rogo  liian  harvoin  pohtii,  voisiko  esitetyt  tapaukset  parhaiten  selittää 
telepatialla  tai  itsesuggestiolla  tai  molemmilla  yhdessä,  epäilijänkin  on  tietysti 
hyödyllistä  lukea,  mitä  kuolemanjälkeisen  elämän  puolusteta  kykenee  parhaim¬ 
millaan  esittämään  uskonsa  tueksi. 


Sheldrake  ja  organismin  mysteerit 

Timtoo  Kaitarp 


Biokemiasta  väitellyt  ja  kasvifysiologina  toiminut  Rupert  Sheldrake  julkaisi  vuonna 
1981  teoksen  A  New  Science  of  Life:  The  Hypothesis  of  Formative  Causa- 
tion.  Teos  argumentoi  holismin  puolesta  biologisia  ilmiöitä  selitettäessä  puolus¬ 
taen  "organistiseksi"  kutsumaansa  näkemystä  biologian  filosofiasta,  minkä  hän 
asettaa  toisaalta  reduktionismia  ja  toisaalta  vitalismia  vastaan.  Teos  aiheutti 
ilmestyessään  melkoisen  kohun  ja  vilkasta  keskustelua,  ei  suinkaan  edellä  mai¬ 
nittujen  filosofisten  näkemysten  vuoksi,  vaan  siksi,  että  tämän  lisäksi  teoksessa 
esitetään  tieteellinen  hypoteesi  elävien  organismien  muodon  ja  rakenteen  kehi¬ 
tyksen  eli  morfogeneesin  selittämiseksi.  Teoksen  uudessa  painoksessa  (Paladin, 

1985)  on  julkaistu  osa  tästä  keskustelusta  (  mm.  /Vafure-lehden  pääkirjoituksena 
ilmestynyt  raivoisa  kritiikki  "A  Book  for  Burning  ?")  sekä  joitakin  hypoteesiin 
liittyviä  kokeellisia  verifikaatioyrityksiä. 

Viime  vuonna  ilmestyi  Sheldrakelta  toinen  kirja  The  Presence  of  the  Pasf  (Col¬ 
lins,  London  1988),  jossa  hän  esittelee  hypoteesiaan  laajemmassa  kontekstissa  ja 
esittää  hypoteesiinsa  liittyen  ajatuksen  luonnonlaeista  eräänlaisina  luonnonhisto¬ 
riallisesti  muodostuneina  "tapoina". 

Se,  että  kirjoittaa  Skeptikko- lehteen  Sheldraken  teoriasta,  voidaan  jo  sinänsä 
tulkita  eräänlaiseksi  kannanotoksi.  Sheldraken  teoriassa  ei  mielestäni  kuitenkaan 
ensisijaisesti  ole  kysymys  mistään  tavanomaisesta  kvasitieteestä  tai  edes  para¬ 
normaaleista  ilmiöistä.  Teoria  on  ensisijaisesti  yritys  selittää  täysin  "normaaleja" 
biologisia  ilmiöitä  kuten  morfogeneesia  ja  regeneraatioita.  Aiheen  kytkee  Skep¬ 
tikon  toimialaan  toisaalta  teorian  "outous"  ja  poikkeavuus  verrattuna  yleisesti 
hyväksytyn  tieteellisen  maailmankuvan  perusoletuksiin.  Lisäksi  se  liittyy  paranor- 
maaleihin  ilmiöihin  sikäli,  että  morfogeneesin  lisäksi  teorialla  voisi  selittää  joitakin 
paranormaaleja  limiöitä,  kuten  telepatiaa  ja  kummitteluja. 

Sheldraken  hypoteesin  perusajatus  on  se,  että  elävien  organismien  kehitystä  oh- 
- DNA:n  informaation  lisäksi  kaikkien  aikaisempien  samanmuotoisten  orga¬ 
nismien  synnyttämät  morfogeneettiset  kentät,  jotka  "morfisen  resonanssin"  väli¬ 
tyksellä  ohjaavat  organismin  kehitystä  ja  muotoutumista.  Oudoksi  teorian  tekee 
se,  että  morfinen  resonanssi  toimii  "ajan  ja  paikan  yli".  Jos  otamme  Humen  ja 
kvanttifysiikan  EPR  -kokeen  vakavasti,  ei  tällaisen  epälokaalisen  kausaaliyhtey- 
den  olettaminen  kuitenkaan  välttämättä  ole  fataalia. 

Mofogeneesin,  lisäksi  Sheidrake  ulottaa  teoriansa,  koskemaan  myös  "morfisten 
yksikköjen"  kuten  atomien,  molekyylien  ja  kiteiden  muodostumista.  Teoria 
laajentuu  myös  "ylöspäin"  organismien  käyttäytymisen  ja  oppimisilmiöiden  se¬ 
littämiseen.  Sheidrake  ei  juurikaan  huomioi,  että  tällaisten  ilmiöiden  kohdalla 
"muodon"  käsitettä  on  jo  venytetty  alkuperäisestä  merkityksestä:  samaa  käyt¬ 
täytymisen  muotoa  edustavat  "itemit"  eivät  välttämättä  ole  mitenkään  saman¬ 
muotoisia  (geometrisessa  muodossa).  Uudessa  teoksessa  selitetään  jo  sosiaalisia 
ja  kulttuurisia  muotoja  (patterns)  mofisella  resonanssilla.  Tällöin  voisi  tieten¬ 
kin  olettaa,  että  niiden  taustalla  on  joitakin,  esim.neuraalisia,  prosesseja,  jotka 
ovat  jotenkin  "samanmuotoisia",  tai  sitten  hän  ehkä  ajattelee  muodon  käsi¬ 
tettä  laajemmin  kuin  avaruudellisesti.  Molemmissa  tapauksissa  teoria  muuttuu 
hämärämmäksi  ja  epätäsmällisemmäksi  siirryttäessä  morfogeneesistä  kompleksi¬ 
sempien  ilmiöiden  selittämäseen. 

Välillä  tuntuukin,  että  teoria  on  ulotettu  liian  laajalle;  se  tuntuu  selittävän  epäi¬ 
lyttävän  paljon.  Morfogeneesin  selittämisessä  se  on  kenties  uskottavimmillaan. 
Kuitenkin  suuri  osa  verifikaatioyrityksistä  ja  koeasetelmista  liittyy  useimmiten 

juuri  oppimis-  ja  käyttaytymisilmiöihin.  Teoria  mm.  ennustaa,  että  jos  suurelle 
joukolle  rottia  tai  ihmisiä  opetetaan  tietty  tehtävä,  oppivat  toiset  vastaavat  or¬ 
ganismit  tämän  tehtävän  nopeammin  ja  helpommin,  vaikka  toinen  koe  tehtäisiin 
myöhemmin  toisella  puolella  maailmaa.  Vaikka  tulokset  joissakin  kokeissa  ovat 
olleetkin  Sheldraken  hypoteesin  suuntaisia,  on  teoria  siinä  määrin  poikkeava,  että 
se  vaatii  runsaasti  toistettavia  koeasetelmia  ja  tulosten  eri  tulkintavaihtoehtojen 
eliminointia.  Voidaan  tietenkin  kysyä,  kannattaako  tähän  uhrata  resursseja  ja  va¬ 
roja,  kun  "normaalitieteeseen”  uhratuilla  varoilla  saadaan  varmemmin  vastinetta 
rahoille  (mutta  toisaalta  myös  vähemmän  mielenkiintoisia  ja  yllätyksettömämpiä 
tuloksia). 

Keskusteltaessa  Sheldrakesta  olisi  joka  tapauksessa  syytä  pitää  erillään  seuraa- 
vat  kolme  asiaa:  a)  Ovatko  Sheldraken  filosofiset  näkemykset  holismista  sekä 
hänen  kannattamansa  "organistinen"  näkemys  biologian  filosofiasta  järkeviä  ja 
perusteltuja,  b)  Onko  hänen  esittämänsä  hypoteesi  morfogeneettisistä  kentis¬ 
tä  ja  formatiivisesta  kausaatiosta  hyvää  tiedettä  vai  jonkinlaista  kvasitiedettä, 
kuten  Naturen  aggressiivisessa  "A  Book  for  Burning  ?"  -pääkirjoituksessa  an¬ 
nettiin  ymmärtää,  c)  Jos  hänen  hypoteesinsa  on  kunnollista  tiedettä,  niin  onko 
se  tosi,  ts.  saako  se  empiiristä  tukea.  Toisin  sanoen  on  syytä  muistaa,  että  vaikka 
Sheldraken  teoria  osoittautuisikin  vääräksi,  ei  Naturen  pääkirjoituksen  tapaisten 
hyökkäysten  tekijöillä  ole  automaattisesti  aihetta  riemuun.  Vaikka  teoria  osoit¬ 
tautuisi  vääräksi,  se  ei  vielä  tee  sitä  epätieteelliseksi,  ja  Naturen  pääkirjoituksessa 
ilmenevä  ajattelutapa  saattaa  silti  olla  perusteettomampaa  ja  epätieteellisempää 
kuin  Sheldraken  hypoteesi. 

Toisaalta  on  myös  syytä  pitää  erillään  Sheldraken  holismi  yleisempänä  filosofi¬ 
sena  vaihtoehtona  reduktionistiselle  biologialle  ja  toisaalta  empiirisesti  testatta¬ 
vissa  oleva  tieteellinen  hypoteesi  morfogeneettisistä  kentistä.  Jälkimmäistä  eroa 
olisi  Sheldrake  itsekin  voinut  korostaa  selkeämmin,  sillä  hypoteesin  osoittautumi¬ 
nen  vääräksi  ei  vielä  osoita  holismia  vääräksi,  sen  enempää  kuin  minkä  tahansa 
reduktionistisen  teorian  falsifiointi  osoittaisi  reduktionismia  tieteen  ihanteena  au¬ 
tomaattisesti  vääräksi. 

CSICOPin  kokous 


Hannu  Karttunen 


CSICOPin  toinen  eurooppalainen  kokous  pidettiin  5.-7.  toukokuuta  Bad  Tölzis- 
sä.  Tätä  kirjoitettaessa  lehti  on  juuri  menossa  painoon,  joten  kokouksen  annin 
tarkempi  pohdiskelu  jää  seuraavaan  numeroon.  Tilaisuutta  käsitellään  myös  ra¬ 
diossa  30.5  lähetettävässä  Skeptikkojen  klubi  -ohjelmassa. 

Skeptikkoja  oli  saapunut  paikalle  kymmenen  Euroopan  maan  lisäksi  myös  Yhdys¬ 
valloista,  Australiasta  ja  Etelä-Afrikasta  (toivottavasti  Suomen  hallitus  ei  tämän 
johdosta  rupea  suhtautumaan  skeptikoihin  kovin  skeptisesti).  Suomea  kokouk¬ 
sessa  edustivat  Nils  ja  Ethel  Edelman,  Erkki  Kauhanen  ja  allekirjoittanut.  CSI¬ 
COPin  johtohahmoista  paikalla  olivat  mm.  Mark  Plummer  ja  James  Randi. 
Randi  pahoitteli  kovasti  viime  syksyn  kiertueen  peruuntumista,  mutta  vakuutti 
yrittävänsä  uudestaan  ensi  syksynä. 

Seuraavassa  on  lyhyt  luettelo  muutamista  kokouksessa  mieleen  tulleista  asioista: 

-  Skeptikon  työ  tuntuu  usein  kovin  turhauttavalta.  Oli  lohduttavaa  kuulla,  että 
esimerkiksi  Yhdysvalloissa  von  Dänikenin  kirjojen  ja  kalifornialaisten  hiililläkä- 
velykurssien  suosio  on  romahtanut  CSICOPin  toiminnan  ansiosta. 

-  Pienissä  maissa  jaostot  jäävät  helposti  yhden  ihmisen  kokoisiksi,  joten  yh¬ 
teistyötä  eri  maiden  kesken  tarvitaan  enemmän.  Esimerkiksi  pohjoismainen 
yhteistyö  voitaisiin  aloittaa  syksyllä  järjestettävässä  seminaarissa,  josta  voi¬ 
simme  tehdä  samalla  ensimmäisen  yhteispohjoismaisen  skeptikkokouksen. 

-  Pelkkä  paranormaaleja  ilmiöitä  koskevien  väitteiden  tutkimus  tukee  lähinnä 
muita  skeptikolta;  suuren  yleisön  tietoon  tulokset  harvemmin  pääsevät.  Eri¬ 
tyisen  tärkeää  olisikin  kriittisen  asenteen  opettaminen  jo  kouluissa. 

-  Pseudotieteellisten  väitteiden  testaamiseen  on  usein  uhrattu  paljon  aikaa  ja 
rahaa.  Tällaiset  tutkimukset  ovat  usein  tarkoitettu  tukemaan  tiettyä  oppia,  ja 
ovat  tieteellisesti  huonosti  suunniteltuja.  Useita  asioita  voidaan  tutkia  hyvin 
halvoilla  ja  yksinkertaisilla  kokeilla.  Mitä  monimutkaisempi  koe,  sitä  vaikeam¬ 
paa  on  karsia  kaikki  mahdolliset  virhelähteet. 

Ja  lopuksi:  tässä  ainutlaatuinen  tilaisuus  ansaita  helppoa  rahaa!  James  Randi 
on  jo  25  vuoden  ajan  luvannut  10000  dollarin  palkinnon  sille,  joka  valvotuissa 
olosuhteissa  pystyy  osoittamaan  omaavansa  paranormaaleja  kykyjä.  Nyt  kaikilla 
salattujen  voimien  haltijoilla  on  mahdollisuus  voittaa  tuo  summa  kymmenkertai¬ 
sena.  Kalifornialainen  televisioyhtiö  järjestää  7.6.1989  suoran  lähetyksen,  jossa 

halukkaat  voivat  osoittaa  kykyjään.  Kokeet  läpäisseet  saavat  välittömästi  mu¬ 
kaansa  sadantuhannen  dollarin  shekin.  Yhtiö  kustantaa  myös  matkat  Los  An¬ 
gelesiin.  Ettei  ihmisiä  kuljetettaisi  vain  lomanviettoon,  on  edellytyksenä,  että 
koehenkilö  suostuu  ensin  kotimaassaan  alustaviin  kokeisiin.  Aikaa  ei  tosin  ole 
paljon,  mutta  kyllä  mukaan  vielä  ehtii.  Halukkaat  ilmoittautukoot  pikaisesti 
Skepsiksen  hallitukselle. 


Löytyykö  kiinnostusta  Ilmiön  etsintään? 


Erkki  Kauhanen 


Kun  Skepsis  perustettiin,  ajateltiin,  että  yhdistys  voisi  aktiivisen  epäilemisen  li¬ 
säksi  myös  harjoittaa  omaa  paranormaalien  ilmiöiden  tutkimusta.  Osa  yhdis¬ 
tyksen  sinänsä  kyllä  skeptisistä  jäsenistä  ei  nimittäin  vielä  ole  saavuttanut  sitä 
henkistä  kehitysastetta,  joka  tekee  mahdolliseksi  erottaa  toden  tarusta  pelkkien 
kirjallisuustietojen  perusteella. 

Vaikka  joku  filosofijäsen  saattaisikin  —  ei  aivan  perusteetta  —  luonnehtia  pa¬ 
rapsykologisen  tutkimuksen  tähänastisia  positiivisia  tuloksia  hyväksi  esimerkiksi 
ns.  tyhjästä  joukosta,  olisin  silti  taipuvainen  esittämään,  että  ne  yhdistyksen 
jäsenet,  jotka  tuntevat  kiinnostusta  aloittaa  paranormaalien  ilmiöiden  aktiivinen 
oma  tutkimus,  ottaisivat  minuun  yhteyttä.  Kiinnostavaa  saattaisi  olla  esimer¬ 
kiksi  yrittää  houkutella  testiin  joitain  suomalaisia  astrologeja,  selvänäkijöitä  tms. 
julkisesti  praktiseeraavia  mystikolta.  Ehkä  grafologienkin  väitteisiin  löytyisi  jokin 
keino  puuttua. 

Parapsykologisten  ilmiöiden  tutkimuksen  perusajatus  on  luonnollisesti  useimmi¬ 
ten  ollut  yritys  todistaa  Ilmiö  olemassaolevaksi.  Jotkut  tutkijat  ovat  toimineet 
hyvässä  toivossa,  toiset  taas  eräänlaisina  paholaisen  (tai  tässä  tapauksessa  ken¬ 
ties  jumalan?)  asianajajina,  joiden  ennakko-odotukset  ovat  olleet  alusta  lähtien 
kielteiset.  Tällaista  tutkimusta  voi  harjoittaa  hyvällä  omallatunnolla  hartainkin 
skeptikko,  sillä  mikäli  tulosta  kunniakkaasta  yrityksestä  huolimatta  ei  synny,  koko 
tutkimus  joutuu  lopulta  jonkinlaiseen  reduktio  ad  absurdum  -tilaan,  jossa  jokai¬ 
nen  ajatus  tutkimuksen  jatkamisesta  tuntuu  jo  niin  absurdilta,  että  oman  mielen 
kammareista  kuuluva  buu-kuoro  torjuu  suoralta  kädeltä  sellaiset  viehtymykset. 
Tämän  eksaktimmaksi  ei  negatiivinen  eksistentiaalitodistus  useimmiten  voikaan 
tulla.  Niinpä  päätös,  että  todistus  viimeinkin  on  valmis,  on  viime  kädessä  aina 
psykologinen  ratkaisu,  ja  sen  hetki  riippuu  itse  kunkin  pinnan  pituudesta.  Filo¬ 
sofisesti  parapsykologian  tutkimusta  voisi  myös  perustella,  esimerkiksi  Popperiä 

vääristellen:  jos  telepatiaa  olisi  olemassa,  se  olisi  tieteellisesti  niin  merkittävä 
ilmiö,  että  sitä  kannattaa  tutkia,  vaikkei  sitä  olisikaan  olemassa. 

Minun  pinnani  parapsykologian  suhteen  ei  vielä  ole  täysin  poikki.  Joskus  hamassa 
nuoruudessa,  ennen  kuin  maailman  yliopistot  vapauttivat  minut  lapsenuskostani, 
uskoin  itsekin  kokeneeni  joitakin  naiden  otsikoiden  alaan  kuuluvia  ilmiöitä.  Kun 
skeptisen  mieleni  suureksi  harmiksi  aina  joskus  törmään  noista  tapahtumista  ai¬ 
kanaan  tekemiini  muistiinpanoihin,  huomaan,  miten  vakuuttavina  ne  aikanaan 
koin,  vaikka  haalistunut  muisti  ei  enää  tavoitakaan  sitä  itse  koetun  varmuutta, 
joka  niihin  silloin  liittyi.  Stat  rosa  pristina  nomine,  normina  nuda  tenemus. 

Tuollaisista  henkilökohtaisista  dokumenteista  ei  toki  ole  tieteellisen  analyysin  ra¬ 
kennuspuiksi,  mutta  silti  ne  jättävät  mieleen  nakertavan  epäilyksen:  entä  jos 
sittenkin  parapsykologisten  ilmiöiden  "ujous"  (so.  että  ne  eivät  ilmene  kont¬ 
rolloiduissa  laboratorio-olosuhteissa)  ei  johtuisikaan  (vain)  koehenkilöiden  epä¬ 
rehellisyydestä,  vaan  taustalla  olisikin  aidon  ilmiön  jokin  vaikeasti  ymmärrettävä 
välttelevä  ominaisuus.  Onhan  toki  muitakin  ilmiöitä,  joiden  aikaansaamisen  ja 
toistettavuuden  laita  laboratorio-olosuhteissa  olisi  vähän  niin  ja  näin.  Sellainen 
ilmiö  olisi  esimerkiksi  avaimen  hukkaaminen. 

Se  on  tyypillisesti  sellainen  ilmiö,  jonka  melko  varmasti  estäisi  tieto  siitä,  että 
juuri  sitä  tutkitaan.  Kuvitelkaapa,  miten  vaikeaa  olisi  yrittää  unohtaa  avain  la¬ 
boratoriossa.  jonne  teidät  on  kutsuttu  avaimen  unohtelemisen  tutkimiseksi.  Ja 
miten  hankala  tutkijan  olisi  laatia  sellainen  koejärjestely,  jolla  tämä  vaikeus  kier¬ 
rettäisiin.  Mielestäni  tämä  kuviteltu  avaimen  unohtamiskoe  muistuttaa  aika  lailla 
useimpia  parapsykologian  laboratorioiden  vakiokokeita.  Ei  vähiten  siksi,  että  mo¬ 
nien  koulukuntien  mukaan  yksi  parapsykologisten  ilmiöiden  tietoisen  tuottamisen 
välttämätön  edellytys  on  "mielen  tyhjentäminen". 

Yhdistyksen  (hallituksenkin)  piirissä  usein  esitetty  ajatus,  että  tässä  asiassa  to¬ 
distustaakka  on  "Niillä",  ei  minua  miellytä.  "Niillä"  kun  ei  yleensä  ole  tieteellis¬ 
tä  koulutusta,  eivät  ne  ilmeisesti  pystyisi  todistamaan  Ilmiötä  olemassaolevaksi, 
vaikka  se  "Niillä"  joskus  olisikin  käsissä.  Niinpä,  jos  ilmiö  olisi  olemassa,  kyllä 
sen  todistaminen  joka  tapauksessa  jäisi  "Meille". 

Ajattelen  siis,  että  jos  yhdistyksessämme  on  lisäkseni  muitakin  pitkäpinnaisia, 
kokoontuisimme  joskus  lähiaikoina  pohtimaan,  onko  kenties  löydettävissä  sellai¬ 
sia  lähtökohtia,  joista  käsin  Ilmiötä  voisi  vielä  yrittää  etsiä.  Jos  niitä  ei  löydy, 
voimme  kiistää  koskaan  yrittäneemmekään.  Jos  taas  tuntuu  siltä,  että  yrityksel¬ 
lä  on  älyllistä  ilmaa  siipien  alla,  voisimme  ehdottaa  yhdistyksen  hallitukselle  sen 
laillistamista.  Jos  siihen  asti  päästään,  ja  tulos  sitten  kaiken  tohinan  jälkeen  on 
yhtä  tyhjän  kanssa,  voimme  aina  lohduttautua  sanomalla  kovaan  ääneen  yhdis¬ 
tyksen  kokouksessa: 

a)  "En  minä  koskaan  uskonutkaan,  että  siitä  mitään  tulisi.  Olin  mukana  vain 

pohdiskellakseni  tutkimuksen  metodiikan  ongelmia  käytännössä." 

b)  "Minä  olin  mukana  vain  tarkkailemassa  sosiaalipsykologiselta  kannalta  mui¬ 
den  käyttäytymistä.  Olen  Haavio-Mannilan  osallistuvan  havaitsemisen  koulukun¬ 
taa." 

c)  "Nyt  riittää.  Liityn  johonkin  älyllisesti  avoimempaan  yhdistykseen  kuten  kirk¬ 
koon.” 

d)  (puoliääneen,  mutisten)  "Eppur  si  muove." 

Asiasta  kiinnostuneet  voivat  ottaa  yhteyttä  kirjoittajaan  osoitteella  Laivanvarus- 
tajankatu  9  A  16,  00140  Helsinki,  tai  puhelimitse  607458  (koti),  1525294  (työ). 


Skepsis  r.y.:n  toimintakertomus  1988 


Matti  Virtanen 


Yhdistyksen  toinen  toimintavuosi  oli  vilkkaampi  kuin  ensimmäinen:  jäsenmää¬ 
rä  kasvoi  hieman  ja  julkaisutoiminta  aloitettiin.  Toimintaa  leimasivat  kuitenkin 
yhä  lievät  alkukankeudet.  Yhdistyksen  jäsenkunnassa  ei  ollut  tarpeeksi  kiin¬ 
nostusta  erillisten  jaostojen  perustamiseen.  Yhdistys  ei  myöskään  osallistunut 
paranormaaleiksi  väitettyjen  ilmiöiden  kokeelliseen  tutkimukseen,  vaikka  siitä  oli 
maininta  toimintasuunnitelmassa. 

Yhdistyksen  rekisteröinti 

Yhdistysrekisteritoimistoon  toukokuussa  1987  lähetetty  rekisteröintianomus  hy¬ 
väksyttiin  11.  toukokuuta  1988.  Viranomaisen  vaatimuksesta  sääntöjen  ensim¬ 
mäinen  lause  "Yhdistyksen  nimi  on  Skepsis  tai  Skepsis  r.y.,  ruotsiksi  käännettynä 
Skepsis  r.f."  muuttui  muotooon  "Yhdistyksen  nimi  on  Skepsis  r.y." 

Vuosikokous 

Yhdistyksen  sääntömääräinen  vuosikokous  pidettiin  16.  maaliskuuta  1988  kello 
18  Helsingin  yliopiston  päärakennuksessa.  Paikalla  oli  14  yhdistyksen  jäsentä. 
Hallitukseen  valittiin  puheenjohtajaksi  S.  Albert  Kivinen  ja  jäseniksi  Nils  Edel¬ 
man,  Pekka  Hartola,  Heta  Häyry,  Matti  Häyry,  Hannu  Karttunen,  Nils  Mustelin 
ja  Raimo  Tuomela. 

Hallitus 

Yhdistyksen  hallitus  kokoontui  vuoden  aikana  6  kertaa:  24.  helmikuuta,  23. 
maaliskuuta,  1.  elokuuta.  14.  syyskuuta.  9.  marraskuuta  ja  13.  joulukuuta. 
Maaliskuun  kokouksessa  hallitus  järjestäytyi  ja  valitsi  varapuheenjohtajaksi  Nils 
Mustelmin  sekä  kutsui  sihteeriksi  ja  rahastonhoitajaksi  Matti  Virtasen. 

Jäsenet 

Vuoden  aikana  yhdistyksen  jäsenmaksun  maksoi  49  henkilöä,  kun  edellisenä 
vuonna  maksaneita  oli  ollut  37.  Noin  30  jäsentä  oli  lähettänyt  itsestään  yh¬ 
distyksen  pyytämät  henkilötiedot.  Yhdistyksen  postituslistalla  oli  noin  sata  ni- 
meä;  siinä  ovat  mukana  kaikki  jotka  ovat  joskus  ilmoittaneet  kiinnostuneensa 
yhdistyksen  toiminnasta. 

Luentosarja 

Skepsiksen  yleisöluentojen  sarja  jatkui  sekä  syys-  että  kevätlukukaudella  Portha- 
niassa  kerran  kuussa.  Luennoitsijat  ja  heidän  aiheensa  olivat: 

-  27.  tammikuuta  Nils  Mustelin,  Astrologia  -  tiedettä  vai  humpuukia. 

-  25.  helmikuuta  Hannu  Karttunen,  Ufot  ja  Ifot. 

-  23.  maaliskuuta  Heta  Häyry,  Pseudolääketieteestä. 

-  27.  huhtikuuta  Matti  Häyry,  Ihmeiden  kokemisesta. 

-  14.  syyskuuta  S.  Albert  Kivinen:  Nostradamuksen  ennustuksia. 

-  12.  lokakuuta  Anto  Leikola:  Kreationismista. 

-  9.  marraskuuta  Nils  Mustelin:  Maapallon  ulkopuolisen  elämän  etsinnöistä. 

-  7.  joulukuuta  Stig  Stenholm:  Tiedon  kasvu. 

Skepsis-luennoista  tiedotettiin  jäsenkirjeissä  sekä  Suomen  tietotoimiston  kautta 
jaetuissa  lehdistötiedotteissa.  Helsingin  lehdet  julkaisivat  yleensä  tiedon  luen¬ 
noista  päivyripalstoillaan.  Luentoja  kävi  seuraamassa  keskimäärin  viisikymmentä 
ihmistä.  Paras  yleisömenestys  oli  Kivisen  Nostradamus-luennolla. 

Julkaisutoiminta 

Vuoden  aikana  lähetettiin  kaksi  jäsenkirjettä.  Niitä  korvaamaan  perustettiin  vuo¬ 
den  lopulla  Skepf/Mo-lehti,  joka  on  myös  ulkopuolisten  luettavaksi  tarkoitettu 
jäsenlehti.  Joulukuussa  ilmestyneestä  ensimmäisestä  numerosta  otettiin  300  kap¬ 
paleen  painos. 


SKEPTIKKO  3.  kevät  1989 


27 


Yhdistyksen  kolmijäseninen  toimitusryhmä  toimitti  talven  1987-1988  Skepsis- 
luentosarjan  pohjalta  kirjan  Paholaisen  asianajaja,  jonka  käsikirjoitus  luovutet¬ 
tiin  kustantajana  toimivalle  Tähtitieteellinen  yhdistys  Ursalle  syyskuussa.  Kir¬ 
jan  toimituskulujen  kattamiseen  yhdistys  sai  opetusministeriön  tiedetoimistolta 
20000  markan  apurahan,  joka  maksettiin  kuitenkin  vasta  vuoden  1989  puolella. 
Kirja  valmistui  maaliskuussa  1989. 

Kansainväliset  yhteydet 

Yhdistys  oli  kirjeenvaihdossa  Yhdysvaltain  skeptikoiden  katto-organisaation  CSI- 
COPin  kanssa  erityisesti  taikuri  James  Randin  suunnitellun  Suomen-vierailun  joh¬ 
dosta.  Nils  Edelman  oli  myös  kirjeenvaihdossa  Ruotsin  skeptikkoyhdistyksen  pu¬ 
heenjohtajan  Sven  Ove  Hanssonin  kanssa. 

James  Randin  oli  määrä  vierailla  Suomessa  lokakuussa  1988.  Pitkälle  valmisteltu 
ja  mainostettu  vierailu  kuitenkin  peruuntui  viime  tingassa  Randin  sairastumisen 
takia. 

Kesällä  1988  Helsingissä  vieraili  CSICOPin  neuvonantajajäsen,  eläinten  kommu¬ 
nikaatiota  tutkinut  semiootikko  Thomas  Sebeok.  Yhdistyksen  hallitus  tarjosi 
hänelle  illallisen. 

Toiminta  vuonna  1989 

Kevätkaudella  1989  jatkui  yhdistyksen  luentosarja  Helsingin  yliopistolla.  Tam¬ 
mikuun  luennon  piti  lääkäri  Pekka  Roponen,  aiheenaan  Hypnoosi.  Helmikuun 
luennoitsijavieras  oli  metsänhoidon  professori  Matti  Leikola  (Mistä  1980-luvun 
metsänhoidossa  on  kysymys?),  ja  maaliskuussa  Skepsis-luennon  piti  tiedotusopin 
professori  Pertti  Hemanus  (Taikausko  ja  lievempi  irrationalismi  tiedotusvälineis¬ 
sä).  Huhtikuussa  yhdistyksen  luennoitsijavieras  oli  dosentti  Markku  T.  Hyyppä 
ja  aiheena  aivotutkimus.  Toukokuun  luennon  pitää  FT  Martti  Junnonaho,  ai¬ 
heenaan  idän  uskontojen  suosio  lännessä. 

Yhdistyksen  julkaisema  kirja  Paholaisen  asianajaja  ja  ilmestyi  maaliskuussa  1989. 
Yhdistys  välittää  jäsenilleen  kirjasta  ennakkotilauksia  ja  auttaa  mahdollisuuksien 
mukaan  kustantajaa  teoksen  markkinoinnissa. 


Toimintasuunnitelma  loppuvuodelle  1989 


Syksyllä  1989  pidetään  kolme  yleisöluentoa  Sen  lisäksi  järjestetään  tieteellinen 
kollokvio  aiheesta  Are  There  Any  VVell-attested  Paranormal  Phenomena?  (onko 
olemassa  hyvin  todistettuja  paranormaaleja  ilmiöitä).  Kollokvion  järjestämiseen 

anotaan  40  000  markkaa  Suonien  Akatemian  humanistiselta  toimikunnalta,  ja 
puhujiksi  kutsutaan  neljä  ulkomaalaista  asiantuntijaa:  Andrew  McKenzie,  Ro¬ 
bert  Morris,  Susan  Blackmore  ja  Geoffrey  Dean.  Akatemia  päätti  huhtikuussa, 
että  kollokvion  järjestämiseen  myönnetään  25  000  markkaa,  joten  yksi  ulkomaa¬ 
laisista  vieraista  joudutaan  mahdollisesti  jättämään  kotiin.  Kaikki  kutsutut  ovat 
ilmoittaneet  tulevansa,  kunhan  vain  rahoitus  järjestyy. 

Kollokvion  esitelmien  ja  keskustelujen  pohjalta  toimitetaan  kirja,  jonka  julkaise¬ 
misesta  neuvotellaan  eri  kustantajien  kanssa. 

Taikuri  James  Randin  Suomen-vierailun  odotetaan  toteutvan  syksyllä  1989.  Ran- 
dille  järjestetään  Helsingissä  yleisönäytös,  televisioesiintyminen  sekä  tutustumis¬ 
tilaisuuksia  suomalaisten  skeptikoiden  ja  taikurien  kanssa. 

Skepsiksen  jäsenlehti  Skeptikko  ilmestyy  vuoden  aikana  neljä  kertaa,  todennä¬ 
köisesti  tammi-,  touko-,  syys-  ja  joulukuussa.  Lehteä  pyritään  kehittämään  jä¬ 
sentiedotteesta  oikean  mielipidelehden  tyyliseksi. 

Yhdistyksen  jäsenmäärän  kasvun  odotetaan  jatkuvan  ainakin  samaa  vauhtia  kuin 
edellisenä  vuonna.  Kasvua  saattavat  edistää  Paholaisen  asianajajan  ilmestymi¬ 
nen  sekä  Randin  mahdollinen  Suomen-vierailu. 

Jos  hallitus  katsoo  viisaaksi,  se  voi  loppuvuodesta  myöntää  jollekin  kustantajal¬ 
le  tai  huomattavalle  julkisuuden  henkilölle  sopivaksi  katsomansa  muistoesineen 
'tunnustukseksi'  pseudo-oppien  tai  muun  hölynpölyn  levittämisestä. 

The  Skeptical  Inquirer  on  CSICOPin  julkaisema  rajatieteitä  kriittisesti  käsitte¬ 
levä  lehti.  Lehti  perustettiin  vuonna  1976;  tosin  sen  kolme  ensimmäistä  numeroa 
ilmestyivät  nimellä  The  Zetetic.  Nykyisin  lehdestä  ilmestyy  vuodessa  neljä  tuke¬ 
vaa  yli  satasivuista  numeroa.  Kansainvälinen  levikki  on  noin  25  000  kappaletta. 
Suomessa  tilaajia  on  runsaat  viisikymmentä. 

Jos  haluat  liittyä  The  Skeptical  Inquirerin  skeptisten  lukijoiden  joukkoon,  voit 
tilata  lehden  kääntöpuolella  olevalla  lomakkeella.  Myös  aikaisempia  numeroi¬ 
ta  on  saatavana;  niiden  hinta  on  6  dollaria/kappale.  Postita  täytetty  lomake 
osoitteeseen 

The  Skeptical  Inquirer 
P.O.  Box  229 
Buffalo,  NY  14215-9980 
USA 


30 


SKEPTIKKO  3,  kevät  1989 


□  □  □  □ 
ö  CO  M  m* 

2  'c  '<  'c 

g  n  *-i 
S  M  W  - 


O  .-'“N  / - 1  /— % 

P  H*  00 
r*  te  H. 
°  ►*-  Crt  M 


i 


09  Gfc 

e  e  e 

&  (f)  IS) 
O)  JX  to 


^  Ui  Oi 


O  o  en 

O  O  O 


CD  3  3  3 

sr  *  9  to 

°  w  ~  p 

s:  r  «*■ 

»  £  a  0 

5oS  3 

n>  U 

£  <D  T3  W 
3  3  (C  ® 
“•  Cl<<  o. 

O  P 


YES,  I  accept  your  invitation  to  try 


SKEPTIKKO  3,  kevät  1989 


31 


Jos  haluat  liittyä  Skepsiksen  jäseneksi,  lähetä  allaoleva  lomake  täytettynä  Skep¬ 
siksen  sihteerille,  jolta  voit  myös  kysellä  lisätietoja  yhdistyksestä  (osoite  löytyy 
sivulta  2). 


Jäsenanomus 

Hyväksyn  Skepsis-yhdistyksen  säännöissä  määritellyt  tarkoituksen  ja  toimintape¬ 
riaatteet  (kts.  lehden  takakansi)  ja  haluan  liittyä  yhdistyksen  jäseneksi. 

Nimi 

Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolliset  aihetta  sivuavat 
julkaisut,  jäsenyys  muissa  tieteellisissä  yhdistyksissä,  erityiset  mielenkiinnon  koh¬ 
teet  (käytä  tarvittaessa  erillistä  paperia): 


Päiväys 


Allekirjoitus 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  seka  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  seka  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


